CELEX: 32017D1102
Language: bg
Date: 2017-06-20 00:00:00
Title: Решение (ОВППС) 2017/1102 на Съвета от 20 юни 2017 година за изменение на Решение 2014/219/ОВППС относно мисия на Европейския съюз по линия на ОПСО в Мали (EUCAP Sahel Mali)

21.6.2017   
            
            
               BG
            
            
               Официален вестник на Европейския съюз
            
            
               L 158/44
            
         РЕШЕНИЕ (ОВППС) 2017/1102 НА СЪВЕТА
   от 20 юни 2017 година
   за изменение на Решение 2014/219/ОВППС относно мисия на Европейския съюз по линия на ОПСО в Мали (EUCAP Sahel Mali)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като имат предвид, че:
   
               (1)
            
            
               В заключенията си от 20 юни 2016 г. Съветът призова възможно най-скоро да продължи разглеждането на възможностите за регионализация на мисиите по линия на Общата политика за сигурност и отбрана (ОПСО) в региона на Сахел.
            
         
               (2)
            
            
               На 15 май 2017 г. Съветът одобри концепция за операциите за регионализация на действията по линия на ОПСО в Сахел.
            
         
               (3)
            
            
               В концепцията за операциите за регионализация на действията по линия на ОПСО в Сахел е предвидено, че стратегическите цели за регионализация на действията по линия на ОПСО в региона на Сахел са: подкрепа за трансграничното сътрудничество в Сахел, подкрепа за структурите за регионално сътрудничество, по-специално тези в държавите от Г-5 от Сахел, и във връзка с това да бъде укрепен капацитетът на национално равнище в държавите от Г-5 от Сахел.
            
         
               (4)
            
            
               През първата фаза следва да бъде създадена мрежа за сигурност по линия ОПСО в региона на Сахел и следва да бъде направена оценка на нуждите с оглед на разработването на регионален план за изпълнение на ОПСО, който да бъде одобрен от държавите членки.
            
         
               (5)
            
            
               За изпълнението на тези цели в рамките на EUCAP Sahel Mali следва да бъде създадено регионално звено за координация, което да включва експерти по вътрешна сигурност и отбрана (ЕВСО) от държавите от Г-5 от Сахел.
            
         
               (6)
            
            
               Поради това Решение 2014/219/ОВППС на Съвета (1) следва да бъде съответно изменено,
            
         ПРИЕ НАСТОЯЩОТО РЕШЕНИЕ:
   Член 1
   В Решение 2014/219/ОВППС се вмъква следният член:
   
      „Член 14а
      1.   В рамките на EUCAP Sahel Mali се създава регионално звено за координация (РЗК).
      2.   РЗК е базирано в щаба на EUCAP Sahel Mali в Бамако. То включва персонала към EUCAP Sahel Mali и експертите по вътрешна сигурност и отбрана (ЕВСО), намиращи се в делегациите на Съюза в Буркина Фасо, Чад, Мавритания и Нигер.
      3.   Целите на РЗК са, като работи в тясно сътрудничество с действащите мисии по линия на ОПСО в Сахел:
      
                  a)
               
               
                  да допринася за ситуационната осведоменост на Съюза относно нуждите и пропуските в областта на сигурността и отбраната на държавите от Г-5 от Сахел, имащи отношение към регионалното трансгранично сътрудничество и свързани с предизвикателства пред сигурността, с оглед на разработването на регионален план за изпълнение на ОПСО, в който ще се включат препоръки за евентуалните последващи етапи;
               
            
                  б)
               
               
                  да улеснява организирането на курсове за обучение от мисиите на Съюза по линия на ОПСО в Сахел за участници от областта на сигурността и отбраната в държавите от Г-5 от Сахел.
               
            4.   ЕВСО събират информация, свързана с въпросите на сигурността и отбраната в своите приемащи държави. Те предоставят тази информация и когато е целесъобразно, отправят препоръки към ръководителя на РЗК. Те информират надлежно ръководителя на делегацията на Съюза на мястото, в което се намират.
      5.   Командващият гражданските операции осъществява командване и контрол на РЗК на стратегическо ниво под политическия контрол и стратегическото ръководство на КПС и под общото ръководство на ВП. Чрез дерогация от член 6, параграф 1, ръководителят на РЗК е пряко подчинен на командващия гражданските операции и действа в съответствие с неговите указания. Ръководителят на РЗК дава указания на целия личен състав на РЗК.
      6.   Ръководителят на мисията има правомощия над личния състав на РЗК в приложение на член 6, параграфи 2, 3 и 4 и член 11. По отношение на ЕВСО това обстоятелство не засяга параграф 7 от настоящия член,
      7.   EUCAP Sahel Mali постига необходимите административни договорености с делегациите на Съюза в Буркина Фасо, Чад, Мавритания и Нигер.
      Тези административни договорености:
      
                  а)
               
               
                  осигуряват на ЕВСО логистичната подкрепа и подкрепата от гледна точка на сигурността, необходими за изпълнението на техните задачи;
               
            
                  б)
               
               
                  предвиждат ръководителите на делегациите да имат правомощия над ЕВСО в съответната им делегация на Съюза, по-специално за целите на изпълнението на техните задължения за дължима грижа, за осигуряване на спазването на приложимите изисквания за сигурност и за подпомагането на упражняването на дисциплинарен контрол, както и да бъдат информирани надлежно от ЕВСО за техните дейности;
               
            
                  в)
               
               
                  предвиждат задължението ръководителите на делегациите да гарантират същите привилегии и имунитети на ЕВСО, както на останалите служители на делегациите на Съюза на мястото, в което се намират.“
               
            
   Член 2
   Настоящото решение влиза в сила в деня на приемането му.
   
      Съставено в Люксембург на 20 юни 2017 година.
      
         
            За Съвета
         
         
            Председател
         
         H. DALLI
      
   
   
      (1)  Решение 2014/219/ОВППС на Съвета от 15 април 2014 г. относно мисия на Европейския съюз по линия на ОПСО в Мали (EUCAP Sahel Mali) (ОВ L 113, 16.4.2014 г., стр. 21).